நற்செய்தி ஞாயிறு பள்ளிப் பாடங்கள்
பாடம் 10 – இயேசுவின் பிறப்பு அறிவிக்கப்படுதல்
படம்: 12
நோக்கம்: தேவன் மரியாளுக்கு ஒரு செய்தியுடன் ஒரு தூதனை அனுப்பினார் என்றும், அவள் தேவனுடைய சொந்தக் குமாரனைப் பெறுவாள் என்றும் கற்பித்தல்.
ஆசிரியர் ஆயத்தம்: உங்கள் வகுப்பின் ஒவ்வொரு உறுப்பினருக்காகவும், உங்கள் பொறுப்பிலும் போதனையிலும் ஒப்படைக்கப்பட்ட ஒவ்வொரு இளம் உயிருக்காகவும் ஜெபியுங்கள். பின்னர் லூக்கா 1:26-33, மத்தேயு 1:18-25-ஐயும் பாடத் திட்டத்தையும் வாசித்து ஆராயுங்கள்.
மனப்பாட வசனம்: மத்தேயு 1:21 – “அவள் ஒரு குமாரனைப் பெறுவாள், அவருக்கு இயேசு என்று பேரிடுவாயாக.”
பாடத் திட்டம்
அறிமுகம்
சமூகத்தில் முக்கியமான செய்திகள் எப்படி அனுப்பப்படுகின்றன என்று கேளுங்கள். பெரியவர்கள் கொண்டு செல்கிறார்களா? கடிதத்தில் அனுப்பப்படுகின்றனவா? ஏதாவது விசேஷமான வழியில் அனுப்பப்படுகின்றனவா?
இன்றைய போதனையின் முக்கிய குறிப்புகள்
1. மரியாள் தன் வீட்டில் இருந்தாள். அவள் ஓர் இளம்பெண். அவள் யோசேப்புக்கு மணஉறுதி செய்யப்பட்டிருந்தாள். தேவனுக்கு அவளுக்கென்று ஒரு விசேஷ செய்தி இருந்தது. அதை ஒரு விசேஷ தூதன் மூலம் அனுப்பினார்.
2. மரியாளிடம் தூதன் வந்த கதையைச் சொல்லுங்கள். லூக்கா 1:28-33.
•  அ) தூதனின் வாழ்த்து: “உனக்குச் சமாதானம். கர்த்தர் உன்னோடிருக்கிறார். தேவன் உன்னை ஆசீர்வதித்திருக்கிறார்.”
•  ஆ) மரியாள் பயந்தாள். தூதனின் வார்த்தைகளின் அர்த்தம் என்ன?
•  இ) மரியாளுக்கு ஒரு மகன் பிறப்பார். அவருக்கு இயேசு என்று பெயரிட வேண்டும். மனப்பாட வசனத்தைச் சொல்லுங்கள். இயேசு என்ற பெயரின் பொருள் இரட்சகர்.
•  ஈ) இது எப்படி நடக்கும் என்று மரியாள் கேட்டாள். தேவனுடைய பரிசுத்த ஆவி அவள்மேல் வருவார், அவள் தேவனுடைய குமாரனைப் பெறுவாள் என்று தூதன் சொன்னார். படம் 12-ஐக் காட்டுங்கள்.
3. தன்னுடையதல்லாத ஒரு குழந்தையை மரியாள் சுமக்கிறாள் என்று கேட்டபோது யோசேப்பு கலங்கினான்.
4. யோசேப்புக்கு ஒரு கனவு வந்தது. வரப்போகும் குழந்தை தேவனுடைய குமாரன் என்று அவனுக்குச் சொல்லப்பட்டது. மத்தேயு 1:20-21.
மனப்பாட வசனத்தைக் கற்பியுங்கள்.
5. யோசேப்பு மரியாளை மணந்தான்; தேவனுடைய குமாரன் பிறக்க இருவரும் சேர்ந்து காத்திருந்தனர்.
மீள்பார்வை
நம்பிக்கையுள்ள ஒரு கிராமத்துப் பெண்ணை தேவன் தம் குமாரனின் தாயாகத் தெரிந்துகொண்டார் என்பதை வலியுறுத்தி பாடத்தைச் சுருக்கமாக மீண்டும் பாருங்கள். தம்மை நேசிப்பவர்களை இன்றும் தேவன் பூமியில் தமக்காக வாழத் தெரிந்துகொள்கிறார்.
பாடத்துக்கு நம் பதில்
பிள்ளைகளைக் கதையை நடிக்கச் செய்யுங்கள். இதுவரை கற்றதின் வெளிச்சத்தில் தூதனின் செய்தி ஏன் அவ்வளவு முக்கியமானது? இந்த நாடகத்தின் மையப் பாத்திரம் யார்?
